# Zhrnutie pre občanov

# 

V roku 2016 zaznamenal operačný program Ľudské zdroje (ďalej len „OP ĽZ“) výraznejší pokrok v porovnaní s predchádzajúcim monitorovacím obdobím. Kontrahovanie OP ĽZ k 31.12.2016 bolo vo výške NFP 835 466 876 €, čo predstavuje 31,78 % z celkovej alokácie (viď tab. č. 1). Oproti r. 2015 ide o nárast o takmer 17 %, čo je viac ako 437,5 mil. €.

Tab. č. 1: Pokrok v kontrahovaní finančných prostriedkov programu (podpora EÚ + ŠR)

|  |  |  |  |  |  |  |
| --- | --- | --- | --- | --- | --- | --- |
| Operačný program Ľudské zdroje | Celková alokácia 2014 - 2020 € | Kontrahovanie k 31.12. roku 2016 € | Podiel kontrahovania na záväzku 2014 - 2020 | Ročný nárast | | Nezakontrahovaný zostatok alokácie € |
| % | € | p.b. |
| 1 | 2 | 3 = 2/1 | 4 | 5 | 6 = 1-2 |
| Prioritná os 1 | 549 085 418 | 33 626 258 | 6,12% | 33 626 258 | 6,12% | 515 459 160 |
| Prioritná os 2 | 215 910 858 | 150 000 000 | 69,47% | 50 000 000 | 23,16% | 65 910 858 |
| Prioritná os 3 | 949 970 279 | 439 450 363 | 46,26% | 259 450 363 | 27,31% | 510 519 916 |
| Prioritná os 4 | 368 671 978 | 147 085 803 | 39,90% | 29 155 045 | 7,91% | 221 586 175 |
| Prioritná os 5 | 163 529 413 | - | 0,00% | - | 0,00% | 163 529 413 |
| Prioritná os 6 | 286 661 721 | 13 571 195 | 4,73% | 13 571 195 | 4,73% | 273 090 526 |
| Prioritná os 7 | 94 703 753 | 51 733 257 | 54,63% | 51 733 257 | 54,63% | 42 970 496 |
| Spolu | 2 628 533 420 | 835 466 876 | 31,78% | 437 536 118 | 16,65% | 1 793 066 544 |

Stav čerpania OP ĽZ k 31.12.2016 po zohľadnení nezrovnalostí a vratiek bol za zdroj EÚ 124 811 442,00 €, čo je 5,66 % z alokácie programu. Vzhľadom na to, že ku koncu roka 2015 bolo čerpanie programu nulové, išlo o nárast o 5,66 % (viď tab. č. 2).“. Berúc do úvahy pokročilý stav programového obdobia 2014-2020, čerpanie nie je veľmi optimistické, ale kvôli neskoršiemu začiatku implementácie projektov sa počíta s nárastom a s akceleráciou čerpania v roku 2017 vo všetkých prioritných osiach.

Tab. č. 2: Pokrok v čerpaní finančných prostriedkov programu (podpora EÚ)

|  |  |  |  |  |  |  |
| --- | --- | --- | --- | --- | --- | --- |
| Operačný program Ľudské zdroje | Celková alokácia 2014 - 2020 € | Čerpanie k 31.12. roku 2016 € | Podiel čerpania na záväzku 2014 - 2020 | Ročný nárast | | Nevyčerpaný zostatok alokácie € |
|  |  |  | % | € | p.b. |  |
|  | 1 | 2 | 3 = 2/1 | 4 | 5 | 6 = 1-2 |
| Prioritná os 1 | 458 746 509 | 0 | 0,00% | 0 | 0,00% | 458 746 509 |
| Prioritná os 2 | 194 350 518 | 6 003 759 | 3,09% | 6 003 759 | 3,09% | 188 346 759 |
| Prioritná os 3 | 795 924 737 | 99 035 665 | 12,44% | 99 035 665 | 12,44% | 696 889 072 |
| Prioritná os 4 | 294 699 291 | 13 722 681 | 4,66% | 13 722 681 | 4,66% | 280 976 610 |
| Prioritná os 5 | 139 000 000 | 0 | 0,00% | 0 | 0,00% | 139 000 000 |
| Prioritná os 6 | 243 662 462 | 2 883 879 | 1,18% | 2 883 879 | 1,18% | 240 778 583 |
| Prioritná os 7 | 78 600 000 | 3 165 457 | 4,03% | 3 165 457 | 4,03% | 75 434 543 |
| Spolu | 2 204 983 517 | 124 811 442 | 5,66% | 124 811 442 | 5,66% | 2 080 172 075 |

Výrazným míľnikom v roku 2016 bol na riadiacom orgáne, sprostredkovateľských orgánoch a príslušných platobných jednotkách OP ĽZ ukončený tzv. audit pripravenosti, vykonaný za účelom overenia kritérií určenia orgánov pre OP ĽZ. Na základe stanoviska bez výhrad bola dňa 14.06.2016 zo strany Úradu podpredsedu vlády SR pre investície a informatizáciu vykonaná dezignácia OP ĽZ.

Pre hladký priebeh implementácie je tiež nevyhnutná plná funkčnosť elektronického informačného systému ITMS2014+, za prípravu ktorého zodpovedá Centrálny koordinačný orgán. V roku 2016 boli postupne nasadzované nové funkcionality, no funkčnosť k 31.12.2016 nebola postačujúca, čo je v správe uvedené ako jeden z problémov, ktoré ovplyvňujú výkonnosť programu.

K 31.12.2016 bolo od začiatku programového obdobia spustených 27 projektov (19 národných, 2 projekty finančných nástrojov a 6 projektov v rámci technickej pomoci). Taktiež boli vyhlásené výzvy/písomné vyzvania vo všetkých prioritných osiach, ktoré pokryli väčšinu špecifických cieľov OP ĽZ.

V roku 2016 v rámci prioritnej osi 1 Vzdelávane sprostredkovateľský orgán Ministerstvo školstva, vedy, výskumu a športu SR vyhlásilo 3 písomné vyzvania pre národné projekty a 2 výzvy na dopytovo – orientované projekty (zamerané na podporu celoživotného vzdelávania a na zvýšenie inkluzívnosti vzdelávania). Bol zazmluvnený 1 národný projekt v hodnote 33 626 258 €, zameraný na duálne vzdelávanie a zvýšenie atraktivity a kvality odborného vzdelávania a prípravy.

Ministerstvo práce, sociálnych vecí a rodiny SR ako riadiaci orgán pre OP ĽZ v rámci prioritnej osi 2 Iniciatíva pre podporu zamestnanosti mladých ľudí zazmluvnil v roku 2016 národný projekt v hodnote 50 000 000 €, v ktorom umožňuje mladým ľuďom získať prvé pravidelné platené zamestnanie alebo sa zamestnať prostredníctvom samozamestnania. V sledovanom období boli prostredníctvom sprostredkovateľského orgánu Implementačnej agentúry MPSVR SR v prioritnej osi 2 vyhlásené 2 výzvy na dopytovo–orientované projekty. V rámci prioritnej osi 3 Zamestnanosť bolo vyhlásených 6 vyzvaní pre národné projekty a 7 zazmluvnených národných projektov v hodnote 259 450 363 €, ktoré sú zamerané na zapojenie uchádzačov o zamestnanie do pracovného života, na podporu nezamestnaných, resp. dlhodobo nezamestnaných uchádzačov o zamestnanie pri hľadaní práce. Pri dosiahnutí nižšej miery nezamestnanosti a zvýšenie zamestnanosti sú využívané vybrané aktívne opatrenia na trhu práce. Súčasne bol v roku 2016 v rámci predmetnej prioritnej osi zazmluvnený projekt v hodnote 58 500 000,00 €, zameraný na finančné nástroje. V prioritnej osi 4 Sociálne začlenenie bola vyhlásená 1 výzva pre dopytovo – orientované projekty, bol zazmluvnený 1 národný projekt v hodnote 29 155 045 €, zameraný na podporu rozvoja sociálnej práce v rodinnom prostredí klientov v oblasti sociálnych vecí a rodiny.

Sprostredkovateľský orgán Ministerstvo vnútra SR v rámci prioritnej osi 5 Integrácia marginalizovaných rómskych komunít vyhlásil v sledovanom období 2 vyzvania pre národné projekty. V prioritnej osi 6 Technická vybavenosť v obciach s prítomnosťou MRK v gescii sprostredkovateľského orgánu Ministerstva vnútra SR boli vyhlásené v sledovanom období 4 výzvy pre dopytovo–orientované projekty. V roku 2016 bol zazmluvnený projekt v hodnote 13 571 195 €, zameraný na finančné nástroje. Bola vyhlásená výzva na výstavbu/rekonštrukciu komunitných centier. Zároveň bola vyhlásená výzva na zlepšenie/zabezpečenie prístupu k pitnej vode pre všetky obce s prítomnosťou MRK podľa aktuálne platného Atlasu rómskych komunít z roku 2013.

V roku 2016 sa začali napĺňať hodnoty merateľných ukazovateľov a ukazovateľov výkonnostného rámca, zatiaľ okrem ukazovateľov PO 1 a PO 5. Ako najúspešnejšia sa ukazuje PO3. Podrobnosti v správe súhrnne uvádza bod 1.3.3 Čiastkové ciele a zámery stanovené vo výkonnostnom rámci, a detailnejšie bod 1.3.2 Spoločné a programovo špecifické ukazovatele.

K 31.12.2016 neboli v rámci OP ĽZ ukončené žiadne projekty, preto nie je možné uviesť príklady dobrej praxe.